
Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Leticia San Martín Rodríguez andreak, Legebiltzarreko Erregelamenduan ezartzen denaren babesean, honako mozio hau aurkezten du, Osoko Bilkuran eztabaidatzeko:
Zioen azalpena
Osasuna ongizate integral gisa ulertu behar da, eta horrek esan nahi du gaixotasunik ez izatea ez ezik, ongizate fisikoa, mentala eta soziala ere hartzen dituela. Horrekin lotuta, ikusmenaren osasuna eta aho-hortzetako osasuna osasun globalaren kontzeptuaren zati dira, zalantzarik gabe. Bi alor horiek zuzeneko eragina dute pertsonen bizi kalitatean, bai eta haien hezkuntza- eta lan-errendimenduan, autonomia funtzionalean, gizarteratzean eta gogo-aldartean ere.
Ikusmenaren osasunari dagokionez, pertsona askok dituzte konpondu gabeko ikusmen arazoak, eta horrek zuzeneko ondorioak ditu zenbait alderdi garrantzitsuetan: ikasteko gaitasuna haurtzaroan, segurtasuna gidatzerakoan edo adineko pertsonen erorketei aurrea hartzea. Osasun Inkesta Nazionalaren arabera, populazioaren % 60k baino gehiagok behar du zuzenketa optikoa, eta horietatik askok ez dituzte betaurrekoak edo ukipen-lenteak erabiltzen arrazoi ekonomikoak tarteko. Horregatik, osasun sistema publikoko zerbitzuen zorroan betaurreko graduatuen eta ukipen-lenteen gisako produktu optikoak sartzea, klinikoki agindutakoak badira, lagungarria izanen litzateke Nafarroako herritar askoren bizi kalitatea egiazki hobetzeko.
Era berean, aho-hortzetako osasunak zuzeneko harremana du gaixotasun sistemiko askorekin, hala nola diabetesa, gaixotasun kardiobaskularrak edota arnas aparatuko infekzioak. Arestian aipaturiko Inkesta Nazionalak agerian uzten du helduen % 30 inguruk onartzen duela hortzen bat galdu duela eta % 10ak baino gehiagok dio hortzetako mina izan duela berriki. Osasun zerbitzu publikoak herritar guztiei –eta, bereziki, zaurgarrienei, bermatu beharko lieke odontologia prebentibo eta errestauratiboko oinarrizko zerbitzuetarako sarbidea. 
Baina, afekzio horiek osasunean eta bizi kalitatean eragin handia badute ere, prestazio horien zati handi bat osasun sistema publikotik kanpo geratzen da. Horrek desberdinkeria eragiten du zerbitzuak eskuratzeko garaian, batez ere baliabide gutxien dituzten pertsonei, bazterketa arriskuan dauden haurrei eta adineko pertsonei eragiten diena.
Nafarroako Foru Komunitateak, Osasunari buruzko azaroaren 23ko 10/1990 Foru Legean xedatutakoari jarraikiz eta osasun arloan duen autogobernu ahalmenaren esparruan, baditu eskumenak osasun zerbitzuen zorro osagarri bat zehazteko, Osasun Sistema Nazionalaren zorro komunaren gehigarria izanen dena. Izan ere, Nafarroak gauzatu izan du ahalmen hori osasun zerbitzuen zorroari beste prestazio batzuk gehitzeko.
Nafarroaren zorro osagarriari zerbitzu horiek gehitzea neurri eraginkorra litzateke osasun arloko ekitate falta murrizteko eta bat eginen luke osasun publikoaren ikuspegi integral, prebentibo eta ekitatezko batekin.
Hala, Unión del Pueblo Navarro taldeak, osasun publikoaren ikuspegi osoago, ekitatezkoago eta eraginkorrago horrekin bat etorriz, uste du egokia dela Nafarroako osasun sistema publikoak aurrerapausoak ematea ikusmenaren osasuna eta aho-hortzetako osasuna Foru Komunitateko osasun zerbitzuen zorro osagarrian sartze aldera.
Hori dela eta, erabaki proposamen hau aurkezten dugu:
1. Nafarroako Gobernua premiatzea beharrezkoak diren izapideak has ditzan betaurreko graduatuen eta ukipen-lenteen gisako produktu optikoak, klinikoki agindutakoak badira, Foru Komunitateko osasun zerbitzuen zorro osagarrian sartzeko.
2. Nafarroako Gobernua premiatzea aho-hortzetako osasun zerbitzuak pixkanaka sar ditzan zorro osagarrian, prebentziozko jarduketetatik hasita (aldizkako errebisioak, garbiketak, pitzadurak zigilatzea eta abar) eta gradualki zabal ditzan oinarrizko tratamendu errestauratiboak ere herritar guztientzat.

